Werkskepping: Een-tot-een-fasilitering van laerskoolkinders met outisme (skoolwerk) - Jou Werk | Solidariteit WêreldJou Werk | Solidariteit Wêreld
Tuis › Algemeen › Werkskepping: Een-tot-een-fasilitering van laerskoolkinders met outisme (skoolwerk)
Werkskepping: Een-tot-een-fasilitering van laerskoolkinders met outisme (skoolwerk)
Outisme as gediagnoseerde, aangebore toestand is ongeveer 75 jaar in ons midde en steeds bly dit ʼn komplekse saak om ʼn jong kind met outisme bevredigend te begelei. Hierdie artikel fokus nie op onderwysers, terapeute of gekwalifiseerde diensverskaffers nie, maar op diegene wat die jong persoon grootmaak en deur die lewe begelei wanneer almal met boeke- en klaskamerkennis saans huis toe gaan.
ʼn Ouer en/of versorger van ʼn jong outis weet goed dat enigeen wat die pad met so ʼn kind stap, van geduld en toewyding aanmekaargesit moet wees ─ iemand wat bereid is om vreeslose te delf na antwoorde, en selfloos wag vir daardie ontwykende oomblik van insig. Boekekennis en navorsing het hulle plek, maar beteken min sonder ʼn lewenslange getrouheidsingesteldheid jeens die jong outis. Ontoegewyde, oningeligte helpers rig groot skade aan.
Een onvervangbare vereiste vir effektiewe fasilitering, naas bogenoemde, is kontinuïteit. Dis ononderhandelbaar om die jong outis se geskiedenis te ken en om die pad ononderbroke saam te stap. Vertrouensvoetwerk weerskante toe haal die beste moontlikhede uit enige klein outis. Juis hierdie gegewe bemoeilik sake om die beste versorger te wees wanneer jy van buite kom, want noodwendig ken jy die jong outjie nié. Dit kan jou pogings kelder om die kind ten beste te fasiliteer.
Wil jy met skoolwerk help, kan jy die beste onderrigmetode toepas, maar indien jy die persoontjie se kommunikasie- en gedragsvertolkingspatroon nie goed ken nie, is jy waarskynlik die kind se vyand. Dit is indién jy hopelik met skoolwerk of skoling wou vorder (sommige wil die kind slegs besig hou).
ʼn Mondvol. Oplettende, meelewende ouers en naaslewendes van ʼn jong outis het wel die volledigste spektrum gedragsinligting, asook verdraagsaamheid en toewyding: by implikasie, uitsonderlike insig en kennis waarvoor daar in die arbeidsmark ʼn onmeetbare aanvraag is.
Die meeste outiste vorder optimaal deur een-tot-een-fasilitering saam met iemand by wie daar oor tyd heen ʼn bekendheid en vasgestelde werkmodus beslag gekry het, waaronder nieverandering en reëlmaat. Sosiale gedragskodes is van die baie struikelblokke by outiste se kommunikasiebedrewenheid. Wanneer hulle verkeerd verstaan en/of vertolk word, word die moontlikheid van ontsporings baie groot.
Eerstens weet onderwysers nie altyd of die kind hom of haar korrek begryp nie en daar is gewoonlik ook geen meetbare manier om te vas te stel of die outis instruksies korrek vertolk en dus kan uitvoer nie (en andersom). Daar is ook nie tyd om ʼn klasgroep te stop totdat die klein outis weer by is nie. Uiteraard word prestasiemeting ʼn nagmerrie en dit stel die kind meestal in ʼn slegte lig. Laasgenoemde is waarskynlik baie intelligenter en meer by as wat sy of haar reaksie weergee en dis natuurlik baie frustrerend en onbillik.
Een-tot-een kontinue, ingeligte en toegewyde fasilitering is moeilik bekombaar en feitlik onbetaalbaar duur. Hierdie gegewe bemagtig ouers en naaslewendes van outiste beduidend, vanuit ʼn arbeidsmarkhoek beskou. Dit klink dalk koud en berekend om so ʼn uitmergelende taak in terme van ʼn bemarkbare bate te beskou. Tog is daar baie ouers wat enigiets sal betaal (dié wat dit kan bekostig) om fasilitering van hierdie kaliber te kan bekom, want dit is buitengewoon skaars.
Jong outiste wat wel kan skoolgaan, moet gewoonlik alle skoolwerk smiddae op ʼn een-tot-een-grondslag tuis herhaal om te verseker instruksies en begrip hét neerslag gevind tydens die skooldag. Dit word die ouers of ʼn fasiliteerder se taak.
Ouers en naaslewendes van jong outiste hét daardie ondervinding. Skakel dit om in ʼn inkomste. Wanneer jou eie outistiese kind ouer en meer voorspelbaar begeleibaar word, en jy vaardiger en rustiger is, het jy dalk meer tyd om nog iemand te begelei met jou kennis. Jy kan ook nuwe ouers “abba” en die onbekende pad help vind as konsultant.
Wees die kollega saam met wie almal graag wil werk
Deur Melodie Veldhuizen Werkende persone bestee gemiddeld meer ure per jaar saam met hul kollegas as met hul huweliksmaat, ouers, kinders, beste vriendin of sibbe. Daarom is dit belangrik dat julle goed met mekaar oor die weg kom. Só kan alle werknemers in ’n organisasie help om die werksomgewing vir mekaar ... Lees meer
Deur Tania du Toit Outisme as gediagnoseerde, aangebore toestand is ongeveer 75 jaar in ons midde en steeds bly dit ʼn komplekse saak om ʼn jong kind met outisme bevredigend te begelei. Hierdie artikel fokus nie op onderwysers, terapeute of gekwalifiseerde diensverskaffers nie, maar op diegene wat die jong persoon ... Lees meer
Die onomkeerbare koersaanpassing wanneer ʼn (nuwe) gesinslid gestremd is, bied wel inkomstemoontlikhede (veral vir broodwinners in middel- tot laebesoldigingsberoepe) Deur Tania du Toit Jy kan jou nie die profiel vir saamleef met iemand wat ʼn vorm van gestremdheid opdoen of het, indink voordat dit met jou gebeur nie. Wanneer ʼn ... Lees meer